## Susana Camarero reconeix “l’esforç, l’excel·lència i la capacitat d’avanç” del teixit empresarial alacantí en la 50a Nit de l’Economia Alacantina

*** La vicepresidenta agraïx “la humanitat, l’empatia i la solidaritat” demostrades per les empreses alacantines després de la riuada i destaca el paper de la Cambra com a “agent social imprescindible”
* La titular de Servicis Socials, Igualtat i Vivenda reivindica les polítiques del Consell que afavorixen l’activitat empresarial i assegura que continuaran apostant per “rebaixes fiscals, simplificació burocràtica i suport a les empreses”**

La vicepresidenta primera i consellera de Servicis Socials, Igualtat i Vivenda, Susana Camarero, ha subratllat “l’esforç, l’excel·lència i la capacitat d’avanç i superació” del teixit empresarial alacantí, i ha destacat la labor del Consell per a generar un entorn propici per a la inversió i el creixement.

La vicepresidenta s’ha expressat així durant la clausura de la 50a edició de la Nit de l’Economia Alacantina, organitzada per la Cambra de Comerç d’Alacant, una trobada que marca mig segle de reconeixement al talent, la innovació i l’impacte econòmic del teixit empresarial de la província.

En la seua intervenció, Camarero ha destacat la “humanitat, l’empatia i la solidaritat” que el teixit empresarial d’Alacant va demostrar després de la riuada del passat any a València. Així mateix, ha reconegut la importància que representa la Cambra de Comerç d’Alacant com un “agent social imprescindible per a esta província” i ha valorat la seua funció a l’hora de “bastir ponts, connectar oportunitats i anticipar reptes”.

**Aliança i unitat**

La consellera també ha posat en relleu les polítiques del Consell per a consolidar un entorn que afavorisca l’activitat empresarial. “Les administracions hem de ser un aliat fidel per a empresaris i mamprenedors, especialment en els moments difícils”, ha assegurat.

En este sentit, ha recordat que les accions empreses des de l’inici de la legislatura “funcionen i funcionen bé”, amb prop de 12.000 noves empreses creades a la província en dos anys, un rècord d’autònoms i la xifra més alta de persones treballant en la Comunitat Valenciana.

Així mateix, ha insistit que el Consell continuarà avançant en “rebaixes fiscals, simplificació burocràtica i suport a les empreses”, i ha defés la necessitat de garantir inversions estratègiques com el corredor mediterrani, l’ampliació dels aeroports, la millora de les infraestructures hídriques i la reforma urgent del sistema de finançament autonòmic.

De la mateixa manera, ha apel·lat a la unitat per a consolidar una Comunitat Valenciana “que mai s’ha rendit davant l’adversitat”, i ha animat a continuar treballant junts per a impulsar la transformació digital, la internacionalització, la sostenibilitat i la competitivitat.

“El futur és a les nostres mans -ha afirmat- continuem oferint esta excel·lència tan nostra, esta innovació tan avantguardista i esta prosperitat tan justa”.

**Empreses guardonades**

La vicepresidenta ha felicitat les sis empreses guardonades i ha incidit en el fet que totes són un exemple de “capacitat per a innovar, internacionalitzar-se, crear riquesa i ocupació”.

Les empreses reconegudes són BORRELL de Dénia, amb el Premi a la Propietat Intel·lectual; CDV d’Alacant, que ha rebut el Premi al Turisme; SUCHIAR de Santa Pola, premiada per la seua Internacionalització; AVINCIS AVIATION de Mutxamel, reconeguda per la seua Innovació; BARDISA d’Alacant, amb el Premi al Comerç; i AISCAN de Biar, que ha obtingut el Premi a la Indústria.

Camarero ha tingut una menció especial “carregada de reconeixement i admiració” a Enrique Ballester Chofré, mereixedor de la Medalla d’Or i Brillants de la Cambra de Comerç d’Alacant, i ha destacat la seua “exitosa trajectòria empresarial i personal en la Marina Baixa de més de 60 anys”, dedicada a sectors com l’immobiliari, l’automoció, la nàutica, la restauració, l’oci i la filantropia.

Fecha: 20/11/2025